R900 000 se gesteelde gif, saad gevind | Landbou
Van die gesteelde saad. Foto: Verskaf
Danksy samewerking tussen die polisie en die landbougemeenskap van Wolmaransstad is vyf verdagtes in hegtenis geneem nadat gesteelde onkruiddoder en mieliesaad van R900 000 in hul besit gevind is.
Luidens 'n verklaring op die polisie se webwerf is die verdagtes in hegtenis geneem nadat boere die polisie ingelig het van 'n agterdogwekkende minibus met 'n sleepwa wat op die N12 vanaf Bloemhof na Wolmaransstad onderweg was.
Die polisie het die minibus met twee insittendes, die bestuurder en 'n passasier, voorgekeer en deursoek. Die polisie het 20 liter onkruiddoder en 25 kg mieliesaad gevind. Die verdagtes kon nie verduidelik waar hulle dit gekry het nie.
Die polisie het tydens die voorlopige ondersoek vasgestel dat 'n tweede voertuig, 'n Toyota Camry met 'n sleepwa, op pad Ottosdal toe was. Die polisie het die voertuig met drie insittendes by Bamboesspruit voorgekeer. Toe die voertuig deursoek is, is nog onkruiddoder en mieliesaad gevind. Die insittendes kon weer nie verduidelik waar dit vandaan kom nie.
Verdere ondersoeke het bevind die onkruiddoder en saad is op 'n plaas by Bothaville in die Vrystaat gesteel. Die verdagtes, wat tussen die ouderdom van 32 en 50 is, verskyn na verwagting môre in die landdroshof op Wolmaransstad op aanklagte van die besit van vermoedelik gesteelde eiendom.